## RTJ 14 Mittetulundusühingud ja sihtasutused

# Sisukord punktid

**Eesmärk ja koostamise alused 1-3**

**Rakendusala 4**

**Mõisted 5**

**RAAMATUPIDAMISE KORRALDAMINE 6-8**

**ARVESTUSPÕHIMÕTTED spetsiifilisTES valdkondADES 9-16**

Tasud ühingu liikmetelt 9-11

Saadud annetused ja toetused 12-14

Jagatavad annetused ja toetused 15

Teenuste ja maksete vahendamine 16

**KAJASTAMINE PÕHIARUANNETES 17-23**

Bilanss 17-19

Tulemiaruanne 20

Rahavoogude aruanne 21-22

Netovara muutuste aruanne 23

**VÕRDLUS SME IFRS-GA 24**

**LISA – TULEMIARUANDE KIRJETE SELGITUS**

**Eesmärk ja koostamise alused**

**1.** Käesoleva Raamatupidamise Toimkonna juhendi RTJ 14 „Mittetulundusühingud ja sihtasutused” eesmärgiks on kirjeldada arvestuspõhimõtteid ja finantsinformatsiooni esitusviisi mittetulundusühingute ja sihtasutuste Eesti finantsaruandluse standardi kohaselt koostatavates raamatupidamise aastaaruannetes (edaspidi ka *raamatupidamise aruanne*). Eesti finantsaruandluse standard on rahvusvaheliselt tunnustatud arvestuse ja aruandluse põhimõtetele tuginev avalikkusele suunatud finantsaruandluse nõuete kogum, mille põhinõuded kehtestatakse raamatupidamise seadusega ning mida täpsustab raamatupidamise seaduse § 34 lõike 4 alusel kehtestatud valdkonna eest vastutava ministri määrus (edaspidi *toimkonna juhend* või lühendatult *RTJ*).

**2.** SME IFRS on koostatud eelkõige äriühinguid silmas pidades ega reguleeri spetsiifiliselt mittetulundusühingute ja sihtasutuste arvestust ega aruandlust. Käesoleva juhendi koostamisel on lähtutud üldistest SME IFRS-s kirjeldatud põhimõtetest, rahvusvahelistest avaliku sektori raamatupidamise standarditest (IPSAS) ning võetud arvesse rahvusvahelist praktikat. Valdkondades kus RTJ 14 ei täpsusta mingit spetsiifilist arvestusmeetodit, kuid see on reguleeritud SME IFRS-s, on soovitatav lähtuda SME IFRS-s kirjeldatud arvestusmeetodist.

**3.** Kasumiaruande skeemi valikul on tuginetud raamatupidamise seaduse § 18 lõikele 4, mille kohaselt tegevusaladel, kus see on põhjendatud majandustegevuse iseloomu tõttu, võib raamatupidamiskohustuslane kasutada seaduse lisades toodust erinevat kasumiaruande skeemi.

**Rakendusala**

**4. *RTJ 14 „Mittetulundusühingud ja sihtasutused” tuleb rakendada mittetulundusühingute ja sihtasutuste raamatupidamise korraldamisel, arvestuspõhimõtete rakendamisel ja aruannete koostamisel Eesti finantsaruandluse standardi kohaselt koostatavates raamatupidamise aastaaruannetes.***

**Mõisted**

**5. *Käesolevas juhendis kasutatakse mõisteid alljärgnevas tähenduses:***

 ***Mittetulundusühing on isikute vabatahtlik ühendus, mille eesmärgiks või põhitegevuseks ei või olla majandustegevuse kaudu tulu saamine, mille tulu võib kasutada üksnes põhikirjaliste eesmärkide saavutamiseks ja mis ei või jaotada kasumit oma liikmete vahel.***

 ***Sihtasutus on eraõiguslik juriidiline isik, millel ei ole liikmeid ning mis on loodud vara valitsemiseks ja kasutamiseks põhikirjaliste eesmärkide saavutamiseks.***

 ***Sihtotstarbelised tasud, annetused ja toetused – tasud, annetused ja toetused (k.a sihtfinantseerimine), mida tuleb kasutada teatud kindla vara soetamiseks või konkreetse projekti finantseerimiseks.***

 ***Mitte-sihtotstarbelised tasud, annetused ja toetused – tasud, annetused ja toetused (k.a sihtfinantseerimine), mille kasutamine ei ole piiratud ühegi kindla vara soetamisega või konkreetse projekti finantseerimisega.***

**RAAMATUPIDAMISE KORRALDAMINE JA ARVESTUSPÕHIMÕTETE VALIK**

**6.** Mittetulundusühingud ja sihtasutused on raamatupidamiskohustuslased vastavalt raamatupidamise seaduse §-le 2. Muuhulgas korraldavad mittetulundusühingud ja sihtasutused raamatupidamist lähtudes raamatupidamise seaduse §-st 4-12 ja koostavad majandusaasta aruandeid lähtudes raamatupidamise seaduse §-st 13-26. Mittetulundusühingud ja sihtasutused on kohustatud koostama raamatupidamise aastaaruande nagu seda on kirjeldatud RTJ 2 punktis 5.

**7. *Mittetulundusühingud ja sihtasutused lähtuvad arvestuspõhimõtete valikul ja aruannete koostamisel vastavates toimkonna juhendites kirjeldatud põhimõtetest, v.a juhul kui käesolevas juhendis on sätestatud teisiti.***

**8.** Enamikes arvestusvaldkondades lähtuvad mittetulundusühingud ja sihtasutused täpselt samasugustest arvestuspõhimõtetest nagu äriühingud. Selliseid arvestuspõhimõtteid on kirjeldatud toimkonna juhendites. Käesolev juhend kirjeldab spetsiifiliste, põhiliselt mittetulundusühingutele ja sihtasutustele iseloomulike majandustehingute (nt tasud ühingu liikmetelt, annetuste ja toetuste saamine) arvestust ja kajastamist.

**ARVESTUSPÕHIMÕTTED spetsiifilisTES valdkondADES**

**Tasud ühingu liikmetelt**

**9.** Ühingu liikmetelt saadud tasude arvestusel tuleb lähtuda järgmistest põhimõtetest:

(a) liikme- ja sisseastumismaksud ning muud mitte-sihtotstarbelised tasud ühingu liikmetelt (nt korteriühistu liikmetelt kogutavad hooldustasud ja tasud üldkulude katteks) kajastatakse tuluna perioodis, mille eest need on tasutud;
(b) sihtotstarbelised tasud ühingu liikmetelt (nt korteriühistu liikmete poolt makstavad tasud remontideks) kajastatakse tuluna siis, kui tasu on laekunud või selle laekumine on praktiliselt kindel ja tasuga kaasnevad tingimused on täidetud (nt saadud tasud remontideks kajastatakse tuluna siis, kui remont on teostatud).

**10.** Ühingu liikmetelt saadavaid tasusid ei kajastata tuluna enne, kui tasu on laekunud või selle laekumine on praktiliselt kindel ja kui tasuga kaasnevad tingimused on täidetud. Juhul kui tasu laekumine on ebakindel, kajastatakse tasu tuluna laekumise hetkel või hiljem (juhul kui tegemist on ettemaksega järgmiste perioodide eest).

Näide 1 – ühingu liikmetelt saadud tasude kajastamine

Mitte-sihtotstarbeliste tasude kajastamine:

1. 20X1. a lõpus laekub aiandusühistule liikmemaks 20X2. a eest. 20X1. a aruandes kajastatakse sellist liikmemaksu bilansis saadud ettemaksuna (passivas) ning see kajastatakse tuluna 20X2. a jooksul.
2. 20X1. a lõpuks on ühel korteriühistu liikmel tasumata osa 20X1. a hooldustasust, summas 200 eurot. Eeldusel, et tasu laekumine pärast aruandekuupäeva on väga tõenäoline, kajastab korteriühistu oma bilansis tekkepõhist nõuet oma liikme vastu tasumata hooldustasu osas ning kajastab selle ühtlasi 20X1. a tuluna.

Sihtotstarbeliste tasude kajastamine:

Korteriühistule laekuvad remonditasud kajastatakse tuluna perioodis, mil toimub nende arvelt remontide tegemine. Tuluna kajastamiseni hoitakse laekunud tasusid ja vahendeid bilansi passivas tulevaste perioodide tuluna.

**11.** Juhul kui liikmemaks annab liikmetele täiendavaid soodustusi (nt võimalus osta mittetulundusühingult teatud teenuseid soodsama hinnaga), kajastatakse liikmemaks tuluna täiendavate soodustuste kasutamise eeldatava perioodi jooksul.

**Saadud annetused ja toetused**

**12.** Saadud annetuste ja toetuste (sh korjandustest saadud vara) arvestusel tuleb lähtuda järgmistest põhimõtetest:

(a) mitte-sihtotstarbelised annetused ja toetused kajastatakse tuluna hetkel, mil annetus või toetus on laekunud või selle laekumine on praktiliselt kindel (võttes vajadusel arvesse perioodi, mille eest need on tasutud);

(b) sihtotstarbelised annetused ja toetused (sh mitterahalised annetused ja toetused) kajastatakse lähtudes RTJ-s 12 „Sihtfinantseerimine“ kirjeldatud sihtfinantseerimise arvestuse põhimõtetest (s.o kajastatakse tuluna siis kui annetus või toetus on laekunud või selle laekumine on praktiliselt kindel ja annetuse või toetusega kaasnevad tingimused on täidetud; varade soetamiseks saadud sihtotstarbeliste annetuste ja toetuste kajastamiseks võib alternatiivselt kasutada ka RTJ-s 12 kirjeldatud netomeetodit; valitud meetodit tuleb rakendada järjepidevalt);

(c) annetusi ja toetusi, mis on oma olemuselt sissemaksed mittetulundusühingu või sihtasutuse põhikapitali, ei kajastata tulemiaruandes tuluna, vaid kajastatakse bilansis ja netovara muutuste aruandes netovara muutusena.

**13.** Annetust või toetust, mis on küll mõeldud kasutamiseks teatud kindlas valdkonnas, kuid ei ole otseselt seotud ühegi konkreetse projekti finantseerimisega (nt riigieelarvest saadav tegevustoetus), ei loeta sihtotstarbeliseks annetuseks. Selliseid annetusi ja toetusi kajastatakse tuluna hetkel, mil annetus või toetus on laekunud või selle laekumine on praktiliselt kindel, kooskõlas käesoleva juhendi punkti 12 alapunktiga (a).

**14.** Teatud annetused ja toetused võivad oma olemuselt olla sarnased sissemaksetele mittetulundusühingu või sihtasutuse põhikapitali (osa- või sihtkapitali), isegi juhul kui neid ei ole juriidiliselt vastavalt vormistatud. Selliseid annetusi ja toetusi iseloomustab sageli asjaolu, et nende kasutamisele on sätestatud püsivad piirangud (st neid ei saa kulutada, kuigi enamasti võib investeerida). Samuti loetakse mitterahalisteks sissemakseteks mittetulundusühingu või sihtasutuse põhikapitali tasuta üle antud varasid, mis moodustavad olulise osa ühingu põhikirjaliste eesmärkide saavutamiseks vajalikust varast. Vastavalt punkti 12 alapunktile (c) ei kajastata selliseid annetusi ja toetusi tulemiaruandes tuluna, vaid kajastatakse bilansis ja netovara muutuste aruandes netovara muutusena.

Näide 2 – saadud annetuste ja toetuste kajastamine

Alljärgnevalt on toodud näiteid punktis 12 kirjeldatud põhimõtete rakendamise kohta.

Mitte-sihtotstarbeliste annetuste ja toetuste kajastamine

1. Mittetulundusühingule (nt kirikule) laekunud annetus, mille kasutamine on mittetulundusühingu juhtkonna otsustada, kajastatakse tuluna laekumise hetkel.
2. Riigieelarvest finantseeritava sihtasutuse eelarvetulud, juhul kui nende kasutamiseks ei ole sätestatud spetsiifilisi tingimusi (st need ei ole seotud konkreetsete varaobjektide või projektide finantseerimisega ega ole antud konkreetse ajavahemiku kulude katteks) kajastatakse tuluna hetkel, mil see on laekunud või selle laekumine on praktiliselt kindel.
3. Kogudusele korjandusest laekunud vara kajastatakse tuluna selle laekumise hetkel.

Sihtotstarbeliste annetuste ja toetuste kajastamine

1. Sihtasutusele konkreetsete stipendiumite jagamiseks laekunud toetused kajastatakse tuluna samal perioodil, kui tehakse otsus vastavate stipendiumite väljamaksmiseks (samal hetkel kajastatakse väljamakstavad stipendiumid kuluna). Selle hetkeni kajastatakse laekunud toetust bilansis kui tulevaste perioodide tulu.
2. Mittetulundusühingule arvuti soetamiseks laekunud raha kajastatakse laekumisel kohustusena (tulevaste perioodide tuluna). Arvuti soetamisel kajastatakse annetus kas koheselt tuluna (kui ettevõte on valinud arvestusmeetodiks punkti 12 alapunktis (b) kirjeldatud üldmeetodi) või arvatakse annetus maha arvuti soetusmaksumusest (kui ettevõte on valinud arvestusmeetodiks punkti 12 alapunktis (b) kirjeldatud netomeetodi).

Annetuste ja toetuste kajastamine, mille kasutamisele on sätestatud püsivad piirangud ja mis on oma olemuselt sissemaksed mittetulundusühingu või sihtasutuse põhikapitali

1. Sihtasutuse juurde loodud allfondi tehakse annetus, mida ei tohi otseselt toetusena välja maksta, küll aga makstakse iga-aastaselt toetustena välja nimetatud annetuse investeerimisel teenitud tulud. Sellist annetust ei kajastata tulemiaruandes tuluna, vaid näidatakse netovara muutuste aruandes netovara suurendamisena (sarnaselt sissemaksetele sihtasutuse sihtkapitali). Allfondi vahendite investeerimisel teenitud tulu ning nende väljamaksmisel tekkiv kulu kajastatakse tulemiaruandes.
2. Kohalik omavalitsus on asutanud sihtasutusena haigla, mis tegutseb kohalikule omavalitsusele kuuluvas hoones. Kohalik omavalitsus teeb otsuse anda haiglahoone tasuta üle haiglale. Tehingut kajastatakse sissemaksena haigla sihtkapitali, kuna haiglahoone moodustab olulise osa haigla põhikirjaliste eesmärkide saavutamiseks vajalikust varast.

**Jagatavad toetused ja annetused**

**15.** Jagatavad toetused ja annetused (sh jagatavad stipendiumid) tuleb kajastada tekkepõhiselt kohustise ja kuluna hetkel kui on tehtud otsus nende väljamaksmise kohta. Väljamaksmisel vastav kohustis kustutatakse.

**Teenuste ja maksete vahendamine**

**16.** Teatud mittetulundusühingud või sihtasutused võivad tegeleda teenuste või maksete (sh laenude) vahendamisega oma liikmetele või kolmandatele osapooltele. Korteriühistu võib vahendada kommunaalmakseid teenuse osutaja (nt vee- või energiaettevõtte) ja korteriomanike vahel. Samuti võib mõni mittetulundusühing korjata liikmetelt raha oma liikmete (mitte ühingu) ürituse läbiviimiseks. Sihtasutus võib laenata edasi talle laenatud vahendeid. Juhul kui mittetulundusühing või sihtasutus ei kanna teenuste ja maksete vahendamisega kaasnevaid riske ega hüvesid (nt vastutust teenuse lõpptarbija ees), ei kajasta mittetulundusühing või sihtasutus makstud summasid oma kuluna ega saadud summasid oma tuluna, vaid neid kajastatakse vastavalt nõude ja kohustisena. Tulemiaruandes kajastatakse vajadusel ainult vahendamisest teenitud netotulu või tekkinud netokulu.

**Kajastamine PÕHIARUANNETES**

**Bilanss**

**17.** Mittetulundusühingud ja sihtasutused lähtuvad raamatupidamise seaduse lisas 1 toodud bilansiskeemist, esitades vajadusel lisades täiendavaid alakirjeid ja täpsustades olemasolevate kirjete nimetusi. Bilansikirjeid, mis ei ole asjakohased ühingu või asutuse finantsseisundi kajastamiseks, ei ole vaja esitada.

**18.** Mittetulundusühingute ja sihtasutuste bilanssides võib osutuda otstarbekaks näiteks järgmiste (ala)kirjete lisamine:

(a) varade osas:

(i) “Nõuded liikmete vastu” (ühingu või asutuse liikmetelt laekumata summad liikmemaksu ja muude tasude osas);

(ii) “Laekumata annetused ja toetused” (nõue tekkepõhiselt kajastatud, kuid aruandekuupäevaks veel laekumata annetuste või toetuste osas);

(b) kohustiste osas:

(i) “Väljamaksmata annetused ja toetused” (annetused, toetused ja stipendiumid, mille suhtes on langetatud otsus nende jagamise kohta, kuid mida ei ole aruandekuupäevaks veel välja makstud);

(ii) “Tulevaste perioodide tulud sihtotstarbelistest toetustest”, st saadud, kuid aruandekuupäevaks veel tulus kajastamata tasud, toetused ja annetused (nt laekunud, kuid veel kasutamata remonditasud).

**19.** Mittetulundusühingu või sihtasutuse bilansis kasutatakse mõiste “omakapital” asemel üldjuhul mõistet “netovara”, mis koosneb tavaliselt muu hulgas järgmistest kirjetest:

(a) osakapital, reservkapital või sihtkapital (sihtasutuses), mis võib jaguneda omakorda näiteks allfondideks (sihtasutuse puhul);

(b) reservid, juhul, kui neid on moodustatud (püsivate piirangutega netovara, mida ei ole võimalik välja jagada);

(c) eelmiste perioodide akumuleeritud tulem;

(d) aruandeperioodi tulem.

**Tulemiaruanne**

**20.** Tulemiaruande koostamisel on soovitatav lähtuda käesoleva juhendi lisas toodud skeemist (vt Lisa – Tulemiaruande kirjete selgitus). Aastaaruande lisades võib skeemis esitatud kirjete nimetusi täpsustada, samuti võib lisada täiendavaid kirjeid või kirjete alaliigendusi, kui see tuleb kasuks tulemiaruande informatiivsusele ja loetavusele.

**Rahavoogude aruanne**

**21.** Rahavoogude aruandes kajastatakse mittetulundusühingu või sihtasutuse aruandeperioodi laekumisi ja väljamakseid, rühmitatuna vastavalt nende eesmärgile põhitegevuse, investeerimistegevuse ja finantseerimistegevuse rahavooks.

**22.** Mittetulundusühingu või sihtasutuse põhitegevuse rahavooks loetakse tema põhikirjaliste eesmärkide teostamise käigus tekkinud rahavoogu. Põhitegevuse rahavoogu on soovitatav kajastada otsemeetodil (nt “Laekunud toetused”, “Väljamaksed annetusteks ja toetusteks”). Investeerimis- ja finantseerimistegevuse rahavoo kajastamise alused on toodud RTJ-s 2 „Nõuded informatsiooni esitusviisile raamatupidamise aastaaruandes“.

**Netovara muutuste aruanne**

**23.** Netovara muutuste aruandes kajastatakse aruandeperioodil toimunud muutusi kõikides mittetulundusühingu või sihtasutuse netovara kirjetes, lähtudes RTJ-s 2 kirjeldatud põhimõtetest omakapitali muutuste aruande kohta. Netovara muutuste aruandes näidatakse eraldi selliseid mittetulundusühingule või sihtasutusele tehtud annetusi ja toetusi, mida vastavalt punkti 12 alapunktile (c) ei ole kajastatud tulemiaruandes tuluna, kuna nende kasutamisele on sätestatud püsivad piirangud (nt allfondide moodustamine sihtasutuses).

**Võrdlus SME IFRS-GA**

**24.** SME IFRS ei reguleeri eraldi mittetulundusühingute ja sihtasutuste arvestust ega aruandlust. RTJ-s 14 sätestatud põhimõtted on kooskõlas SME IFRS-i üldiste põhimõtetega, v.a varade sihtfinantseerimine, mille puhul SME IFRS ei paku võimalust kajastada sihtfinantseerimist netomeetodil.

**LISA – TULEMIARUANDE KIRJETE SELGITUS**

Sõltuvalt konkreetse mittetulundusühingu või sihtasutuse tegevuse spetsiifikast võib osutuda vajalikuks aastaaruande lisades teatud kirjete nimetusi või sisu muuta või lisada täiendavaid kirjeid või kirjete alaliigendusi, eeldusel, et see tuleb kasuks aruande informatiivsusele ja loetavusele.

Kirjeid, mis ei ole asjakohased ühingu või asutuse tulemuse kajastamiseks ei ole vaja esitada. Kirjete alaliigendused (tähistatud tabelis tähtedega) esitatakse lisades.

|  |  |
| --- | --- |
| **Tulud** |  |
| Liikmetelt saadud tasud | Ühingu liikmetelt regulaarselt saadavad tasud |
|  (a) liikmemaksud ja muud mitte-sihtotstarbelised tasud  | Ühingu liikmetelt aruandeperioodi eest saadud liikme- ja sisseastumismaksud ja muud mitte-sihtotstarbelised tasud (nt korteriühistu hooldustasud) |
|  (b) sihtotstarbelised tasud | Ühingu liikmetelt konkreetsete varade soetamiseks või projektide finantseerimiseks saadud ja aruandeperioodi tuluna kajastatud summad (nt korteriühistu saadud aruandeperioodi tuluna kajastatud remonditasud) |
| Annetused ja toetused  | Aruandeperioodil tuluna kajastatud annetused ja toetused (sh riigieelarvest saadud vahendid), v.a liikmetelt regulaarselt saadavad tasud |
|  (a) mitte-sihtotstarbelised annetused ja toetused | Sihtotstarbeliste piiranguteta annetused ja toetused |
|  (b) sihtotstarbelised annetused ja toetused | Sihtotstarbeliste piirangutega seotud annetused ja toetused |
| Netotulu finantsinvesteeringutelt | Finantsinvesteeringutelt teenitud netotulu, juhul kui investeerimine kuulub raamatupidamiskohustuslase põhitegevuse hulka (nt sihtasutuse puhul, kes investeerib annetatud vahendeid ja maksab saadud tulu välja toetustena). Tulu arvestatakse vastavalt RTJ-le 3 „Finantsinstrumendid“ (sh kasum (kahjum) finantsinvesteeringute müügist; intressi- ja dividenditulud; kasumid (kahjumid) ümberhindlustest õiglasele väärtusele). Tulu täpsem jaotus tulu liikide ja investeeringute kaupa avalikustatakse aruande lisades.  |
| Tulu ettevõtlusest | Aruandeperioodil toodete, kaupade ja teenuste müügist ja vahendamisest saadud tulu. Juhul kui ettevõtlus on raamatupidamiskohustuslase jaoks kõrvaltegevus, võib ettevõtlusega seotud tulusid ja kulusid kajastada netosummana. Ettevõtlusega seotud tulude ja kulude täpsem jaotus avalikustatakse aruande lisades. |
| Muud tulud  | Muud ebaregulaarselt tekkivad tulud, sh kasum materiaalsete põhivarade müügist; saadud trahvid ja viivised |

|  |  |
| --- | --- |
| **Kulud** |  |
| Sihtotstarbeliselt finantseeritud projektide otsesed kulud | Selliste projektidega otseselt seotud kulud, mida on finantseeritud kas sihtotstarbeliste ühingu liikmetelt saadud tasudega või muude sihtotstarbeliste annetuste ja toetustega (nt korteriühistu poolt remondivahenditest teostatud remontidega kaasnevad kulud) |
| Jagatud annetused ja toetused | Aruandeperioodil kuluna kajastatud jagatud annetused, toetused ja stipendiumid |
| Mitmesugused tegevuskulud  | Administratiivsetel ja muudel eesmärkidel tehtud tegevuskulud (nt raamatupidamisteenuste kulu, konsultatsioonikulud, kantseleikulud, hoolduskulud, reklaamikulud, kindlustus, asutamis- ja uurimiskulud, eraldiste moodustamisega seotud kulud, ebatõenäoliste nõuete allahindluskulu) |
| Tööjõukulud  |  |
|  a) palgakulu  | Aruandeperioodi eest arvestatud palgad, preemiad, puhkusetasud ja muud rahalised ja mitterahalised kompensatsioonid töövõtjatele, sõltumata sellest, kas need on välja makstud või mitte |
|  b) sotsiaalmaksud  | Eelneval alakirjel loetletud tasudelt arvestatud sotsiaalmaks ja ettevõtte poolt tasutav töötuskindlustusmakse |
| Põhivara kulum ja väärtuse langus | Materiaalsetelt ja immateriaalsetelt põhivaradelt arvestatud amortisatsioonikulu ja väärtuse langusest (allahindlustest ja/või mahakandmistest) tekkinud kulu |
| Muud kulud  | Muud ebaregulaarselt tekkivad kulud, sh kahjum materiaalsete põhivarade müügist; makstud trahvid ja viivised |
| **Põhitegevuse tulem**  |  |
| Kasum (kahjum) tütarettevõtjatelt | Kasum (kahjum) tütarettevõtjate müügist või allahindlusest ning kapitaliosaluse meetodil arvestatud kasum/kahjum |
| Kasum (kahjum) sidusettevõtjatelt | Kasum (kahjum) sidusettevõtjate müügist või allahindlusest ning kapitaliosaluse meetodil arvestatud kasum (kahjum) |
| Kasum (kahjum) finantsinvesteeringutelt | Kasum (kahjum) pika- või lühiajalistelt finantsinvesteeringutelt, sh müügist ja ümberhindlustest õiglasele väärtusele. |
| Intressitulud | Intressitulud laenudelt, võlakirjadelt, kapitalirendilepingutelt ja muudelt intressikandvatelt võlgadelt |
| Intressikulud | Intressikulud laenudelt, võlakirjadelt, kapitalirendilepingutelt ja muudelt intressikandvatelt võlgadelt |
| Muud finantstulud ja -kulud | Kasum (kahjum) finantseerimis- ja investeerimistegevusega seotud välisvaluutas fikseeritud nõuete ja kohustiste (nt antud ja saadud laenud) valuutakursside muutustest, intressitulud ja muud finantstulud ja –kulud, mis ei ole seotud tütar- ja sidusettevõtetega ning muude finantsinvesteeringutega |
| **Aruandeaasta tulem**  |  |